Агенцијата за заштита на правото на слободен пристап до информациите од јавен карактер согласно член 109 став 5 од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Жалбата изјавена од О.Д од Скопје поднесена против Министерството за правда, по предметот Барање за пристап до информации од јавен карактер, на 29.10.2024 година го донесе следното

**Р Е Ш Е Н И Е**

**1**. Жалбата изјавена од О.Д. од Скопје поднесена против Министерството за правда, заведена во Агенцијата под бр.08-293 на 16.10.2024 година, по предметот Барање за пристап до информации од јавен карактер**, СЕ ОДБИВА како неоснована**.

**2. СЕ ПОТВРДУВА** Решението на Имателот на информација УП1 бр.19-2430/2024 од 08.10.2024 година**.**

**О Б Р А З Л О Ж Е Н И Е**

## О.Д. од Скопје, како што е наведено во Жалбата на 24.09.2024 година по електронски пат поднел Барање за пристап до информации од јавен карактер до Министерството за правда, со кое побарал преку електронска пошта да му се достави препис или електронски запис од следната информација:

„Годишен план за вработување изготвен од страна на Министерството за правда за 2024 година, согласно член 20 – а став (1) и (2) од Законот за вработените во јавниот сектор (Службен весник бр. 27/2014, 199/2014, 27/2016, 35/2018, 143/2019, 14/2020).“

Имателот на информации, како што е наведено во Жалбата по ова Барање не одговорил во законски предвидениот рок, по што Барателот на информации достави Жалба до Агенцијата, заведена под бр.08-293 на 16.10.2024 година.

Агенцијата со електронски допис бр.08-293 од 16.10.2024 година, ја препрати Жалбата до имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

На 21.10.2024 година, Барателот на информации до Агенцијата преку електронска пошта достави Допис заведен под бр.08-293 со кое ја известува Агенцијата дека: “...до овој момент до мене ниту е доставено Решение, ниту е доставена бараната информација, во форма предвидена во барањето. Нема доставница за извршена уредна достава до барателот...“.

Имателот на информации на 21.10.2024 година до Агенцијата по електронски пат достави Известување УП1 бр.19-2430/2024 од 22.10.2024 година во кое е наведено: “...Во врска со барањето за слободен пристап до информации од јавен карактер УП1 бр.19-2430/2024 до Министерството за правда од страна на Оливер Давидовски од Скопје ... Министерството за правда Ве известува дека е постапено по истата. Барањето за слободен пристап до информации од јавен карактер е испратено на маил на ден 24.09.2024 година на електронската адреса на службеното лице. Решението е изготвено и доставено до барателот во законскиот рок по пошта, за што го известивме на електронската пошта. Министерството за правда Ве известува дека согласно жалбата бр.08-293 од 16.10.2024 година на барателот му е пратен одговор дека решението и прилогот веќе му се испратени по пошта и на ден 16.10.2024 година му достави Решение УП1 бр.19-2430/2024 од 08.10.2024 година на електронската пошта како што беше побарано во барањето за информација од јавен карактер, додека на 21.10.2024 година му го достави и прилогот кон истото на електронската пошта за кое во прилог Ви доставуваме копии од меил дека се испратени.“. Во прилог го достави Решението УП1 бр.19-2430/2024 година од 08.10.2024 година, и скенирани е – маил дописи од 17.10.2024 година и 22.10.2024 година доставени до барателот на информации.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја одби како неоснована, а Решението УП1 бр.19-2430/2024 од 08.10.2024 година на Имателот на информации го потврди**, поради следното:

Агенцијата утврди дека Имателот на информации постапил по Барањето за пристап до информации од јавен карактер со тоа што донел правилно и врз закон засновано Решение со кое му одговорил на барањето за слободен пристап до информации од јавен карактер на Барателот.

Што се однесува до наводите на Барателот дека: “ .. до мене ниту е доставено Решение, ниту е доставена бараната информација, во форма предвидена во барањето...“, Агенцијата му укажува на Барателот дека, во конкретниот случај видно од доставените скенирани меилови од 17.10.2024 година и 22.10.2024 година, Агенцијата утврди дека Имателот на информации постапил по Барањето на барателот на начин и во форма наведени во барањето. Имено Решението со одговорот на Барателот му е доставено по електронска пошта со 1 ден задоцнување. Во првостепенената постапка имало недостатоци, но согласно член 109 став 5 од Законот за општата управна постапка, тие се такви што не можеле да имаат влијание врз решавањето на работата.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**